### NN 50/2017 (26.5.2017.), Odluka o općinskim porezima Općine Velika Ludina

Općina Velika Ludina

1145

Na temelju članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15), članaka 20. i 42. Zakona o lokalnim porezima (»Narodne novine« 115/16) i članka 34. i 35. Statuta Općine Velika Ludina (»Službene novine Općine Velika Ludina« br. 06/09, 7/11, 2/13 i 6/14), Općinsko vijeće na svojoj 38. sjednici održanoj 11. travnja 2017. godine donijelo je

ODLUKU

O OPĆINSKIM POREZIMA OPĆINE VELIKA LUDINA

Članak 1.

Ovom Odlukom utvrđuju se stope, visina, te način obračuna i plaćanja gradskih poreza koji pripadaju Općini Velika Ludina u skladu sa Zakonom o lokalnim porezima.

Članak 2.

Općinski porezi jesu:

1. porez na potrošnju,

2. porez na kuće za odmor,

3. porez na nekretnine.

Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Općine Velika Ludina.

Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 5.

Porez na potrošnju plaća se po stopi od 3% na osnovicu iz članka 4. ove Odluke.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Porez na kuće za odmor

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Velika Ludina.

Članak 7.

Kućom za odmor smatra se svaka zgrada ili dio zgrade koji se koristi povremeno ili sezonski.

Porez na kuće za odmor plaća se godišnje u visini od 10,00 kuna po jednom četvornom metru korisne površine kuće za odmor.

Članak 8.

Obveznici poreza na kuće za odmor dužni su nadležnom poreznom tijelu (Porezna uprava: Ispostava Kutina) dostaviti podatke o kućama za odmor: mjesto gdje se nalazi, korisnu površinu, te druge potrebne podatke radi obračuna naplate poreza.

Podatke iz stavka 1. ovog članka obveznici su dužni dostaviti do 31. ožujka godine za koju se utvrđuje porez na kuće za odmor.

Porez na nekretnine

Članak 9.

Sva pitanja utvrđivanja i naplate poreza na nekretnine uredit će se posebnom odlukom Općinskog vijeća Općine Velika Ludina sukladno Zakonu o lokalnim porezima.

Provedbene odredbe

Članak 10.

Poslove u vezi s utvrđivanjem i naplatom poreza na potrošnju i poreza na kuće za odmor obavlja nadležna Porezna uprava.

Glede razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri utvrđivanju i naplati općinskih poreza iz ove Odluke primjenjuju se odredbe Općeg poreznog zakona, Zakona o lokalnim porezima i svih drugih zakona kojima se regulira predmetno područje.

Ovlašćuje se nadležna organizacija platnog prometa zadužena za naplatu javnih prihoda da Poreznoj upravi obračuna i uplati naknadu za poslove iz stavka 1. ovog članka u iznosu od 5% od ukupno naplaćenih prihoda.

Obračun i uplata naknade iz stavka 2. ovog članka izvršit će se u korist Državnog proračuna najkasnije zadnjeg dana u mjesecu za protekli mjesec.

Prijelazne i završne odredbe

Članak 11.

Stupanjem na snagu ove Odluke prestaje važiti Odluka o općinskim porezima (»Službene novine Općine Velika Ludina« br. 8/01 i 8/03).

Članak 12.

Odluku iz članka 9. ove Odluke, Općinsko vijeće obvezno je donijeti do 30. studenoga 2017. godine.

Članak 13.

Ova Odluka objavit će se u »Službenim novinama Općine Velika Ludina« i »Narodnim novinama«, a stupa na snagu osmoga dana od dana objave u »Narodnim novinama«.

Klasa: 410-01/17-01/01

Urbroj: 2176-19-02-17-2

Velika Ludina, 11. travnja 2017.

OPĆINSKO VIJEĆE OPĆINE VELIKA LUDINA

Predsjednik
 Vjekoslav Kamenščak, v. r.